ดักเก็บ 3 แบงก์ใหญ่! รับ “เฟด” ขึ้นดอกเบี้ย 0.75% เดินหน้าสิ้นปีแตะ 4.40%
ดักเก็บ 3 แบงก์ใหญ่! รับ “เฟด” ขึ้นดอกเบี้ย 0.75% เดินหน้าขึ้นต่อสิ้นปีนี้แตะ 4.40% ส่วนปีหน้าทะลุ 4.6% นำทีมเด่น BBL แนะซื้อเป้า 174 บาท KBANK เป้า 197 บาท  และ SCB เป้า 145 บาท
ดักเก็บ 3 แบงก์ใหญ่! รับ “เฟด” ขึ้นดอกเบี้ย 0.75% เดินหน้าขึ้นต่อสิ้นปีนี้แตะ 4.40% ส่วนปีหน้าทะลุ 4.6%
22 ก.ย. 2565

ผู้สื่อข่าวรายงานว่า จากกรณีการประชุม FOMC คืนวานนี้(21 ก.ย.65) เฟดประกาศขึ้นดอกเบี้ย 0.75% ตามตลาดคาด แต่เฟดได้มีการแถลงว่าจะมีการเร่งขึ้นดอกเบี้ยจนถึงปี 66 โดยค่าเฉลี่ยของ Dot Plot ขึ้นแตะระดับสูงสุดที่ 4.66% ซึ่งมองว่าประเด็นนี้จะเป็นบวกต่อหุ้นธนาคารขนาดใหญ่
ด้านบริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ระบุในบทวิเคราะห์วันนี้(22 ก.ย.65) ว่า แนะนำซื้อหุ้นธนาคารขนาดใหญ่อย่าง BBL, KBANK และ  SCB ที่ได้ประโยชน์จากการที่เฟดมีการปรับขึ้นอัตราดอกเบี้ย 0.75% ตามคาดเมื่อคืนนี้ และส่งสัญญาณว่าจะยับปรับขึ้นอัตราดอกเบี้ยต่อไปในปีหน้าเพื่อสกัดเงินเฟ้อ (Dot Plot คาดดอกเบี้ยอยู่ที่ 4.4% สิ้นปีนี้ และ 4.6% ในสิ้นปีหน้า)
ทั้งนี้ส่งผลให้ประเมินว่าการประชุมกนง. ในสัปดาห์หน้าวันที่ 28 ก.ย. มีโอกาสที่กนง. จะปรับขึ้นอัตราดอกเบี้ยนโยบายเพิ่มขึ้นอีก 0.25% เป็น 1.00% หลังจากที่ก่อนหน้านี้ในวันที่ 10 ส.ค. กนง. ได้มีการปรับขึ้นอัตราดอกเบี้ยครั้งแรกในรอบเกือบ 4 ปีไป 0.25% เป็น 0.75% แต่ธนาคารพาณิชย์ยังไม่ได้มีการปรับอัตราดอกเบี้ยเข้าไปในระบบ แต่ในรอบนี้เชื่อว่าหากกนง. มีการปรับอัตราดอกเบี้ยขึ้นอีกตามที่ตลาดคาด ธนาคารพาณิชย์น่าจะเริ่มมีการปรับขึ้นอัตราดอกเบี้ยเงินกู้ตามในครั้งนี้ซึ่งจะส่งผลให้ส่วนต่างอัตราดอกเบี้ยหรือ Net Interest Margin(NIM) ปรับตัวดีขึ้น
โดยมอง earnings upside บนกำไรปี 66 จากการปรับขึ้นดอกเบี้ย 0.25% ต่อ BBL มากสุดที่โต 5.7%, TTB โต 5.4% และ KBANK, SCB ที่ 3.7% โดยให้ราคาเป้าหมาย BBL ที่ 174 บาท KBANK ที่ระดับ 197 บาท  และ SCB ที่ระดับ 145 บาท
ด้านราคาหุ้น BBL วันนี้(22ก.ย.65) ณ เวลา 10:15 น. อยู่ที่ระดับ อยู่ที่ระดับ 135.50 บาท ลบ 0.50 บาท หรือ 0.37% ด้วยมูลค่าซื้อขาย 86.16 ล้านบาท ส่วน SCB ราคาหุ้น BBL ณ เวลา 10:15 น. อยู่ที่ระดับ 106.50 บาท ลบ 0.50 บาท หรือ 0.47% ด้วยมูลค่าซื้อขาย 104.21 ล้านบาท และ KBANK ณ เวลา 10:16 น. อยู่ที่ระดับ 149.50 บาท ลบ 0.50 บาท หรือ 0.33% ด้วยมูลค่าซื้อขาย 413.91 ล้านบาท